Viimastel aastatel defitsiidis tegutsenud
äripindade sektor on nüüdseks jõudnud ülepakkumisse, kirjutas Äripäeva lisas
Kinnisvara Uus Maa Kinnisvarabüroo analüütik Annika Jakobson.
Viimase aasta jooksul on Tallinna ehitatud mitu uut büroohoonet, lisaks jätkub praegu aktiivne ehitamine. Viimase paari aasta jooksul on äripindade sektor toiminud defitsiidis. 2007. aasta sügisel oli esimest korda büroopindade turul märke lähenevast ülepakkumisest.
Äärelinnas on suuremad büroode mahud Mustamäel, Kristiines, Ülemistel,
Lasnamäel. Mustamäel valmisid 2007. aastal büroohooned Sõpruse puiesteel ja
Ehitajate teel, need on praeguseks suures osas üürnikega kaetud. Hiljem valminud
hoonetes ning ehitusjärgus olevates hoonetes on üürnike leidmine muutunud
keerulisemaks ning vakantsus on suurem.
Ülemiste Citys plaanitakse luua kompaktne keskus, kuhu on kogunenud uuendusmeelsed ja teadmisi hindavad ettevõtted. Lasnamäele on kerkinud mitu büroohoonet valdavalt Peterburi tee äärde. Sealsed detailplaneeringud näevad veel ette äripindade ehitamist suures mahus. Kristiines avasid esimese etapina Marienthali keskusest uksed Selver ja teised esimese korruse äripinnad. Kogu hoone valmimist on oodata aasta lõpuks.
Kuna konkurents arendajate ja hoonete vahel on väga tihe, tuleb arendajatel üürnikele pakkuda mitmesuguseid boonuseid, lisaväärtusi ja mugavusi. Valikuid tehakse väga kindlatest kriteeriumitest lähtudes ning ainult soodne üürihind ja lihtne uue viimistlusega paneelmaja enam ei meelita.
Kuna pakkumist äärelinnas on palju, on veidi langenud ka büroopindade üürihinnad. Kui aasta tagasi alla 160 kr/m2 uut büroopinda saada polnud võimalik, siis praeguses turusituatsioonis toimub äärelinnas uutes büroohoonetes tehinguid ka alates 140 kr/m2.
Eelkõige on sunnitud hinda alandama need omanikud, kelle hoonel olulisi
lisaväärtusi pole ning kes boonuseid pakkudes ettevõtteid enda juurde meelitada
ei suuda.